नयी दिल्ली। सलामी बल्लेबाज शिखर धवन 26 जुलाई से शुरू होने जा रहे श्रीलंका दौरे में कलाई की चोट से जूझ रहे मुरली विजय की जगह 16 सदस्यीय भारतीय टेस्ट टीम का हिस्सा बनेंगे। भारतीय क्रिकेट कंट्रोल बोर्ड(बीसीसीआई) ने बताया कि अखिल भारतीय सीनियर चयन समिति ने सोमवार को अपनी बैठक में धवन को मुरली की जगह टेस्ट टीम में शामिल करने का फैसला लिया है। भारत और श्रीलंका के बीच तीन टेस्ट मैचों की सीरीज खेली जानी है जिसका पहला मैच 26 से 30 जुलाई को होना है। इससे पहले भारतीय टीम कोलंबो में 21-22 जुलाई को अभ्यास मैच भी खेलेगी। विजय को भारत के आस्ट्रेलिया दौरे में कलाई में चोट लगी थी और उन्होंने अभ्यास मैच के दौरान भी सीधे हाथ की कलाई में दर्द की शिकायत की थी। बीसीसीआई की मेडिकल टीम ने विजय को इसके बाद उनके रिहैबिलिटेशन को जारी रखने की सलाह दी है जिस कारण से वह श्रीलंका दौरे पर टीम का हिस्सा नहीं बन सकेंगे। वेस्टइंडीज के खिलाफ सीमित ओवर सीरीज से लौटी भारतीय टीम नवनियुक्त कोच रवि शास्त्री के मार्गदर्शन में श्रीलंका दौरे में तीन टेस्टों की सीरीज के अलावा पांच वनडे और एकमात्र ट्वंटी 20 मैचों की सीरीज भी खेलेगी। वनडे सीरीज अगले महीने 20 अगस्त से शुरू होगी और एकमात्र ट््वंटी 20 तथा दौरे का आखिरी मैच छह सितंबर को कोलंबो में होगा।मुरली पिछले काफी समय से कलाई की चोट से जूझ रहे हैं और आस्ट्रेलिया के खिलाफ घरेलू टेस्ट सीरीज में भी उन्हें इसकी वजह से काफी परेशानी उठानी पड़ी थी। हालांकि विजय ने भारत के लंबे घरेलू टेस्ट सत्र में 13 मैचों में केवल आस्ट्रेलिया के खिलाफ बेंगलुरू टेस्ट ही नहीं खेला था। बाद में टेस्ट विशेषज्ञ बल्लेबाज ने बताया था कि वह फ्रैक्चर के बावजूद खेलते रहे थे।